text: La 14ena edició tindrà lloc aquest diumenge 5 de juny a PortAventura World
  Actualitzada 02/06/2016 a les 20:01
  El proper diumenge 5 de juny, PortAventura World serà un cop més l'escenari de la festa 'Posa't la gorra!', que enguany arriba a la seva 14ena edició.
  Amb aquesta festa, l'AFANOC volem donar a conèixer la problemàtica al voltant dels infants afectats de càncer i les seves famílies a causa de la malaltia, i sensibilitzar així les administracions i la societat de la necessitat de prendre mesures per millorar la seva situació.
  Aquesta campanya també és per recaptar fons en primer lloc per mantenir i millorar els serveis i les instal·lacions de La Casa dels Xuklis, una casa d'acollida per a famílies desplaçades a Barcelona amb infants malalts de càncer, la qual ja ha donat servei a més de sis-centes famílies; en segon lloc a l'adequació de les instal·lacions hospitalàries per tal de donar les millors condicions als infants ingressats o que estan rebent tractament i a les seves famílies; i en tercer lloc per seguir ampliant i mantenint els serveis que s'estan donant des de l'AFANOC a les famílies.